KIRJALLINEN KYSYMYS E-3677/02

esittäjä(t): Bart Staes (Verts/ALE) komissiolle

(18. joulukuuta 2002)

Aihe: Leukemian torjuminen napanuorasta saatavilla kantasoluilla

Leukemian hoitoon on käytetty vuosien ajan luuydinsiirtoja. Luuydinsiirtojen suurin ongelma on ollut potilaan ja luovuttajan yhteensopivuus. Luuytimessä ja ääreisverenkierrossa on kantasoluja. Kantasolujen tärkein lähde on kuitenkin istukan ja napanuoran veri, ja tämä on tiedetty vain joitain vuosia. Vuoden 2001 alusta kaksi lääkäriä perustivat Euroopan ensimmäisen yksityisen veripankin, jossa säilytetään napanuoran verta. Veripankki Cryo Cell Europe (www.cryoc.com) toimii Mechelenissä (Belgiassa), ja siellä on jo näytteitä kaikkialta Euroopasta. Vaikka toiminta on vilkasta, Cryo Cell Europeen ei suhtauduta kaikkialla myönteisesti. Eräillä yliopistollisilla sairaaloilla on jo muutaman vuoden ajan ollut omat napanuoran verta säilyttävät veripankkinsa. Cryo Cell Europen ja sairaaloiden ero on se, että yliopistolliset veripankit antavat verta käytettäväksi anonyymisti ja siirron tarvitseville köyhissä oloissa asuville lapsille. Cryo Cell Europe on yksityisyritys, joka säilyttää verta maksusta ja henkilökohtaisen sopimuksen perusteella. Veren säilyttäminen 20 vuoden ajan maksaa yhteensä runsaat 1 000 euroa, vaikka tarve käyttää napanuoran verta lapsen hoitoon on äärimmäisen pieni. Eurooppalainen Ethiek-ryhmä antoi marraskuussa 2000 lausunnon ihmisen kantasolujen käytöstä. Ryhmä ei kuitenkaan puuttunut kyseisiä toimia koskeviin eettisiin näkökulmiin.

Miten komissio voi varmistaa kantasolujen riittävän saannin, jos veri säilytetään lopulta vain henkilökohtaisen sopimuksen perusteella, ja yliopistollisille sairaaloille jää napanuoran verta riittämättömästi varastoon, minkä vuoksi julkista palvelua ei voida varmistaa? Merkitseekö tämä, että terveydenhuollon on perustuttava yhteiskunnalliseen asemaan?

Eikö Belgian tapauksessa ole kyse kytkykaupasta, koska edellä mainitun yrityksen www-sivuilla mainitaan vain Mercator & Noordstar-vakuutusyritys ja se, että kyseinen yritys korvaa vakuutussopimusta vastaan laboratorio- ja kuljetuskustannukset?

David Byrnen komission puolesta antama vastaus

(3. helmikuuta 2003)

Komissio on tietoinen siitä, että vastasyntyneen napanuorasta saatua verta voidaan varastoida kyseisen henkilön tulevaa käyttöä varten. Komissio tunnustaa, että käytännöllä voi olla vaikutusta allogeenisten hematopoeettisten kantasolujen saatavuuteen potilaille, jotka odottavat tällaista siirtoa. Koska EY:n perustamissopimuksen 152 artiklassa nimenomaisesti todetaan, että yhteisön toimenpiteet eivät vaikuta elinten ja veren luovuttamista tai lääketieteellistä käyttöä koskeviin kansallisiin säännöksiin ja määräyksiin, Euroopan tasolla voidaan tällä hetkellä säätää vain napanuoran veren laatuun ja turvallisuuteen liittyvistä seikoista.

Tämä selittää seuraavien direktiivien soveltamisalaa: laatu- ja turvallisuusvaatimusten asettamisesta ihmisveren ja veren komponenttien keräämistä, tutkimista, käsittelyä, säilytystä ja jakelua varten 18. joulukuuta 2002 annettu Euroopan parlamentin ja neuvoston direktiivi(1) sekä laatu- ja turvallisuusstandardien asettamista ihmisperäisten kudosten ja solujen luovuttamiselle, hankinnalle, tutkimiselle, käsittelylle, varastoinnille ja jakelulle koskeva Euroopan parlamentin ja neuvoston direktiiviehdotus(2), joka on parhaillaan käsiteltävänä molemmissa toimielimissä. Komissio voi myös ilmoittaa arvoisalle parlamentin jäsenelle, että tieteen ja uuden teknologian eettisiä kysymyksiä käsittelevä eurooppalainen työryhmä antoi marraskuussa 2000 lausunnon ihmisten kantasolujen tutkimuksen eettisistä näkökohdista, ja se aikoo ryhtyä käsittelemään napanuoran veren varastointiin liittyviä kysymyksiä vuonna 2003.

Kytkykauppaan liittyvä kysymys kuuluu Belgian viranomaisten vastuualueeseen.

(1) EYVL L 33, 8.2.2003.

(2) EYVL C 227 E, 24.9.2002.